ทองดิ่งเหว"TFEX"หยุดซื้อขายชั่วคราว
"ทีเฟล็กซ์"หยุดซื้อขายทองล่วงหน้าหลังราคาดิ่งเหว "โกลเบล็ก"ยันทองดิ่งไม่กระทบบริษัท
17 เม.ย. 2556

"ทีเฟ็กซ์"หยุดซื้อขายทองล่วงหน้าหลังราคาดิ่งเหว "โกลเบล็ก"ยันทองดิ่งไม่กระทบบริษัท
ตลาดสัญญาซื้อขายล่วงหน้า หรือ TFEX ประกาศหยุดทำการซื้อขายสัญญาซื้อขายล่วงหน้าที่อ้างอิงกับทอง ( Gold Futures) และเงิน ( Silver Futures) ทั้งหมดเป็นการชั่วคราวในวันที่ 17 เม.ย.2556 ตั้งแต่เวลา 9.45 น. โดยจะเปิดการซื้อขายอีกครั้งในเวลา 10.15 น.และกำหนดให้เริ่มช่วง Pre-open ตั้งแต่เวลา 10:05 น. ถึง 10:15 น.(10 นาทีก่อนเปิดการซื้อขาย) หลังจากราคาซื้อขายของ Gold Futures และ Silver Futuresในวันที่ 17 เม.ย.2556 เวลา 9.45 น. เปลี่ยนแปลงลดลงจากราคาที่ใช้ชำระราคาและส่งมอบล่าสุด (Latest Settlement Price) คิดเป็น 10%
ตลาดสัญญาซื้อขายล่วงหน้าจะขยาย Daily Price Limit ของทั้ง Gold Futures และ Silver Futures จาก + 10% เป็นไม่เกิน + 20% ของราคาทีใช้ชำระราคาและส่งมอบล่าสุด
สมาคมค้าทองคำ (96.5%) ประกาศราคาทองประจำวันที่ 17 เม.ย.2556 เวลา 9.30 น.(ครั้งที่1) โดยราคาทองคำแท่ง รับซื้อบาทละ 18,900.00 บาท ขายออกบาทละ 19,000 บาท  ส่วนทองรูปพรรณ รับซื้อบาทละ 18,634.64 บาท และขายออกยาทละ 19,400 บาท
หลังจากช่วงหยุดยาวเทศกาลสงกรานต์ราคาทองคำในตลาดโลกปรับตัวลงอย่างหนัก จากราคาเมื่อวันที่ 12 เม.ย.ที่ผ่านมา อยู่ที่ 1,580 เหรียญสหรัฐต่อออนซ์ ลงมาอยู่ที่ 1,320 เหรียญสหรัฐต่อออนซ์ หรือลดลง 260 เหรียญสหรัฐต่อออนซ์ แต่เนื่องจากสมาคมค้าทองคำและตลาดอนุพันธ์ปิดทำการในช่วงวันหยุดสงกรานต์ระหว่างวันที่ 13-16 เม.ย.และเมื่อเปิดทำการในวันที่ 17 เม.ย.นี้ ราคาทองในประเทศจึงปรับตัวลงตามตลาดโลก
ด้าน นายทรงวุฒิ อภิรักษ์ขิต กรรมการผู้จัดการ บริษัท โกลเบล็ก โฮลดิ้งแมนเนจเม้นท์ (GBX)แจ้งตลาดหลักทรัพย์ว่า การปรับตัวลงอย่างหนักของราคาทองคำแท่งในตลาดโลกในช่วงวันหยุดสงกรานต์ที่ผ่านมา ทำให้ผู้ถือหุ้นและลูกค้าบางส่วนซักถามเกี่ยวกับผลกระทบในด้านความเสี่ยงของราคาทองคำแท่งที่อาจส่งผลในแง่ของผลการดำเนินงานของบริษัท ซึ่งบริษัทขอชี้แจงว่าบริษัทประกอบกิจการค้าทองคำแท่งในลักษณะ Back-to-Back โดยบริษัทมีรายได้จากส่วนต่างของราคาซื้อ-ขาย 
รวมทั้งทางบริษัทได้มีการทำธุรกรรมป้องกันความเสี่ยงจากความผันผวนของราคาทองคำและอัตราแลกเปลี่ยนทุกรายการ ดังนั้นจากภาวะราคาทองคำและอัตราแลกเปลี่ยนที่ผันผวนไม่ว่าขึ้นหรือลงไม่ได้ส่งผลกระทบต่อการดำเนินงานของบริษัทแต่อย่างใด
ทั้งนี้ กรณีที่ลูกค้าได้ซื้อทองคำแท่งไว้แล้วและประสงค์จะมารับทองคำแท่งก็สามารถติดต่อกับบริษัทได้ตามปกติ